title: Decizia (UE) 2020/380 a Băncii Centrale Europene din 18 februarie 2020 de modificare a Deciziei (UE) 2016/245 de stabilire a normelor privind achizițiile (BCE/2020/10)

text:
                  6.3.2020

                  RO

                  Jurnalul Oficial al Uniunii Europene

                  L 69/41

         DECIZIA (UE) 2020/380 A BĂNCII CENTRALE EUROPENE
         din 18 februarie 2020
         de modificare a Deciziei (UE) 2016/245 de stabilire a normelor privind achizițiile (BCE/2020/10)
         COMITETUL EXECUTIV AL BĂNCII CENTRALE EUROPENE,
         având în vedere Statutul Sistemului European al Băncilor Centrale și al Băncii Centrale Europene, în special articolul 11.6,
         având în vedere Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (1), în special articolul 19,
         întrucât:

                     (1)

                     Având în vedere evoluția jurisprudenței și a legislației Uniunii Europene, precum și din motive de claritate, anumite prevederi ale Deciziei (UE) 2016/245 a Băncii Centrale Europene (BCE/2016/2) (2) trebuie detaliate sau revizuite.

                     (2)

                     Banca Centrală Europeană (BCE) se asigură că sunt luate măsuri adecvate pentru prevenirea, identificarea și remedierea efectivă a conflictelor de interes ale membrilor personalului care apar pe parcursul desfășurării procedurilor de achiziție în conformitate cu cadul etic al BCE (3), pentru a evita orice denaturare a concurenței și pentru a asigura egalitatea de tratamentul între toți ofertanții.

                     (3)

                     Valorile-limită pentru procedurile de atribuire publică prevăzute în Directiva 2014/24/UE a Parlamentului European și a Consiliului (4) au fost modificate prin Regulamentul delegat (UE) 2017/2365 al Comisiei (5) și Regulamentul delegat (UE) 2019/1828 al Comisiei (6). Deși Directiva 2014/24/UE nu îi este aplicabilă, Banca Centrală Europeană (BCE) intenționează să aplice aceleași valori-limită pentru procedurile sale de atribuire publică.

                     (4)

                     În plus, BCE intenționează să aplice valorile-limită pentru concesiuni stabilite prin Directiva 2014/23/UE a Parlamentului European și a Consiliului (7)

                     (5)

                     Prin urmare, Decizia (UE) 2016/245 (BCE/2016/2) ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Modificări
            Decizia (UE) 2016/245 (BCE/2016/2) se modifică după cum urmează:

                        (1)

                        la articolul 1, punctul 8 se înlocuiește cu următorul text:

                                    „8.

                                    «sistem dinamic de achiziție» înseamnă un proces în întregime electronic pentru achiziționarea de prestații de uz general, ale căror caracteristici, astfel cum sunt disponibile în general pe piață, îndeplinesc cerințele BCE;”;

                        (2)

                        la articolul 2, alineatul (3) se modifică după cum urmează:

                                    (a)

                                    litera (h) se înlocuiește cu următorul text:

                                                „(h)

                                                serviciile de cercetare și dezvoltare, cu excepția cazului în care beneficiile aferente serviciilor revin exclusiv BCE pentru uz propriu, iar serviciile prestate sunt remunerate în totalitate de către BCE;”;

                                    (b)

                                    litera (j) se înlocuiește cu următorul text:

                                                „(j)

                                                contractele privind reprezentarea juridică a BCE pentru pregătirea sau în cadrul (i) unor proceduri în fața instanțelor judecătorești, autorităților publice ale unui stat membru sau ale unei țări terțe sau în fața instanțelor, tribunalelor sau instituțiilor internaționale, sau (ii) unor proceduri de arbitraj; și contractele pentru serviciile exclusive ale notarilor, administratorilor fiduciari și funcționarilor instanțelor judecătorești;”;

                        (3)

                        la articolul 4, alineatul (3) se înlocuiește cu următorul text:

                           „(3)   Se aplică următoarele valori-limită:

                                       (a)

                                       pentru contractele de furnizare și de servicii: valoarea-limită pentru contractele de achiziții publice de produse și de servicii atribuite de autoritățile contractante prevăzute la articolul 4 litera (c) din Directiva 2014/24/UE;

                                       (b)

                                       pentru contractele de lucrări: valoarea-limită pentru contractele de achiziții publice de lucrări prevăzute la articolul 4 litera (a) din Directiva 2014/24/UE;

                                       (c)

                                       pentru contractele de concesiune: valoarea-limită pentru contractele de concesiune prevăzute la articolul 8 alineatul (1) din Directiva 2014/23/UE a Parlamentului European și a Consiliului (*1).

                           (*1)  Directiva 2014/23/UE a Parlamentului European și a Consiliului din 26 februarie 2014 privind atribuirea contractelor de concesiune (JO L 94, 28.3.2014, p. 1).”;"

                        (4)

                        articolul 8 se modifică după cum urmează:

                                    (a)

                                    titlul se înlocuiește cu următorul text:
                                    „Modificarea contractelor în cursul perioadei lor de valabilitate”;

                                    (b)

                                    la alineatul (1), teza întâi se înlocuiește cu următorul text:
                                    „BCE poate modifica un contract atunci când modificarea, indiferent de valoarea acesteia, a fost prevăzută în documentele achiziției inițiale prin clauze de revizuire clare, precise și fără echivoc, care pot include clauze de revizuire a prețului, sau prin opțiuni.”;

                                    (c)

                                    la alineatul (2), teza întâi se înlocuiește cu următorul text:
                                    „BCE poate modifica un contract în cazul în care modificarea nu este semnificativă, indiferent de valoarea sa.”;

                                    (d)

                                    alineatul (3) se înlocuiește cu următorul text:

                                       „(3)   În plus, BCE poate modifica un contract în următoarele cazuri:

                                                   (a)

                                                   dacă modificarea devine necesară datorită unor circumstanțe pe care BCE, deși a acționat în mod diligent, nu le-ar fi putut prevedea, cu condiția ca modificarea să nu afecteze caracterul general al contractului inițial; sau

                                                   (b)

                                                   dacă produsele, serviciile sau lucrările suplimentare care au devenit necesare nu pot fi separate din punct de vedere tehnic sau economic de contractul inițial fără a genera inconveniente semnificative sau o duplicare semnificativă a costurilor.

                                             Cu toate acestea, majorarea prețului nu depășește în fiecare caz 50 % din valoarea inițială a contractului.”;

                                    (e)

                                    alineatul (6) se înlocuiește cu următorul text:

                                       „(6)   O nouă procedură de achiziții este necesară pentru modificări ale contractului inițial în cursul perioadei sale de valabilitate, altele decât cele prevăzute la alineatele (1)-(5).”;

                        (5)

                        articolul 9 se modifică după cum urmează:

                                    (a)

                                    alineatul (1) se înlocuiește cu următorul text:

                                       „(1)   BCE atribuie contractele a căror valoare estimată este egală cu sau mai mare decât valorile-limită stabilite la articolul 4 alineatul (3) prin procedura de licitație deschisă sau restrânsă. În cazuri justificate, BCE poate aplica o procedură de negociere competitivă, un dialog competitiv sau un parteneriat pentru inovare, în condițiile prevăzute la articolele 12-14.”;

                                    (b)

                                    se adaugă alineatele (6) și (7) după cum urmează:

                                       „(6)   BCE poate decide să atribuie un contract sub formă de loturi separate și poate stabili dimensiunea și obiectul unor astfel de loturi.

                                       (7)   Pentru calcularea perioadelor, a datelor și a termenelor, se aplică Regulamentul (CEE, Euratom) nr. 1182/71 al Consiliului (*2).

                                       (*2)  Regulamentul (CEE, Euratom) nr. 1182/71 al Consiliului din 3 iunie 1971 privind stabilirea regulilor care se aplică termenelor, datelor și expirării termenelor (JO L 124, 8.6.1971, p. 1).”;"

                        (6)

                        la articolul 11, alineatul (1) se elimină;

                        (7)

                        articolul 12 se modifică după cum urmează:

                                    (a)

                                    alineatul (2) se înlocuiește cu următorul text:

                                       „(2)   De asemenea, BCE poate să utilizeze procedura de negociere numai dacă, drept răspuns la o procedură de licitație deschisă sau restrânsă sau de dialog competitiv, au fost primite doar oferte neacceptabile sau neconfome. BCE poate să nu publice un nou anunț de participare în cazul în care include în procedura de negociere doar pe toți ofertanții care au participat la procedura inițială, care au fost eligibili, au îndeplinit criteriile de selecție și și-au depus ofertele în conformitate cu cerințele formale referitoare la ofertă. Dacă nu au fost primite oferte potrivite, sau nu a fost primită nicio ofertă, BCE poate de asemenea începe o nouă procedură de negociere fără publicarea unui nou anunț de participare și fără transmiterea unei noi documentații pentru procedura de achiziție către ofertanți, cu condiția de a nu afecta semnificativ condițiile inițiale ale contractului.”;

                                    (b)

                                    la alineatul (5) se adaugă următoarea teză:
                                    „BCE poate atribui contracte pe baza ofertelor inițiale fără negociere.”;

                        (8)

                        la articolul 18, alineatul (2) se înlocuiește cu textul următor:

                           „(2)   În scopul încheierii unui acord-cadru, BCE aplică procedurile prevăzute la articolele 10-14. Anunțul de participare menționează sfera și numărul prevăzut de acorduri-cadru care urmează să fie atribuite.
                           Anumite contracte bazate pe acordul-cadru se atribuie în conformitate cu procedurile stabilite în prezentul articol.”;

                        (9)

                        la articolul 26, alineatul (4) se înlocuiește cu următorul text:

                           „(4)   BCE se asigură că informațiile furnizate de candidați și ofertanți sunt prelucrate și stocate în conformitate cu principiile confidențialității și integrității și, în măsura în care sunt prelucrate date cu caracter personal, cu Regulamentul (UE) 2018/1725 al Parlamentului European și al Consiliului (*3).

                           (*3)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).”;"

                        (10)

                        articolul 28 se înlocuiește cu următorul text:

                           „Articolul 28
                           Rectificarea documentației procedurii de achiziție, termenul pentru depunerea obiecțiilor și excluderea acestora

                              (1)   În cazul în care BCE descoperă o lipsă de precizie, o omisiune sau orice alt tip de eroare în textul anunțului de participare, al invitației de participare sau al documentelor justificative, aceasta rectifică eroarea și informează toți candidații sau ofertanții în scris.

                              (2)   În cazul în care candidații sau ofertanții consideră că cerințele BCE prevăzute în anunțul de participare, în invitația de participare sau în documentele justificative sunt incomplete, inconsecvente sau ilegale sau că BCE sau alt candidat sau ofertant a încălcat normele aplicabile privind achizițiile, aceștia comunică BCE obiecțiile pe care le au în termen de 15 zile de la descoperirea neregulilor respective. În cazul în care neregulile privesc invitația de participare sau alte documente trimise de BCE, termenul începe să curgă de la data primirii documentelor. În alte cazuri, termenul începe să curgă de când candidații sau ofertanții au aflat de existența neregulii sau ar fi putut în mod rezonabil să afle de existența acesteia. BCE poate apoi fie să corecteze, să completeze cerințele sau să îndrepte neregula, fie să respingă solicitarea indicând motivele pentru aceasta. Obiecțiile care nu sunt comunicate BCE în termenul prevăzut nu pot fi ridicate într-o etapă ulterioară, și nici nu vor putea fi ridicate de către candidați sau ofertanți în cadrul unei proceduri de recurs în temeiul articolului 39 și nici în procedurile în fața Curții de Justiție a Uniunii Europene.”;

                        (11)

                        la articolul 30 alineatul (3), se elimină prima teză;

                        (12)

                        articolul 34 se modifică după cum urmează:

                                    (a)

                                    alineatul (2) se înlocuiește cu următorul text:

                                       „(2)   Notificarea deciziei de atribuire este transmisă cu cel puțin 10 zile înainte de semnarea contractului de către BCE dacă notificarea este transmisă prin fax sau pe cale electronică sau cu cel puțin 15 zile înainte de semnarea contractului dacă sunt folosite alte mijloace de comunicare („perioadă de așteptare”). BCE nu semnează contractul cu ofertantul câștigător decât după expirarea acestei perioade de așteptare.”;

                                    (b)

                                    alineatul (3) se înlocuiește cu următorul text:

                                       „(3)   BCE comunică tuturor candidaților sau ofertanților relevanți ale căror candidaturi sau oferte au fost respinse motivele respingerii candidaturii sau ofertei lor, precum și durata perioadei de așteptare menționate la alineatul (2). BCE notifică oricărui ofertant respins care a depus o ofertă admisibilă și care depune o cerere în scris in acest sens, numele ofertantului câștigător, precum și caracteristicile și elementele mai avantajoase ale ofertei câștigătoare.”;

                        (13)

                        la articolul 35, alineatul (8) se înlocuiește cu textul următor:

                           „(8)   Procedura de achiziție se desfășoară în conformitate cu principiile generale prevăzute la articolul 3. Articolul 9 alineatele (6) și (7), articolul 13 alineatele (5) și (6) și articolele 18, 19, 20, 26, 27, 28, 30 și 33 se aplică în mod corespunzător.”;

                        (14)

                        la articolul 36, alineatul (2) se înlocuiește cu textul următor:

                           „(2)   În termen de 15 zile de la data primirii notificării, ofertanții pot solicita BCE să indice motivele respingerii ofertei lor.
                           Fără a aduce atingere alineatului (1) și primului paragraf din prezentul alineat, articolul 34 alineatele (1) și (4) se aplică atunci când BCE atribuie prin procedura menționată la articolul 35 alineatul (4) un contract de servicii prevăzut la articolul 6 alineatul (2) cu o valoare fără TVA care este mai mare de sau egală cu 750 000 EUR, cu condiția să existe un interes transfrontalier evident.”;

                        (15)

                        articolul 39 se modifică după cum urmează:

                                    (a)

                                    alineatul (1) se înlocuiește cu următorul text:

                                       „(1)   În procedurile de atribuire publică a contractelor de achiziție prevăzute la capitolul II, candidații și ofertanții pot contesta în scris decizia BCE de respingere a candidaturii sau a ofertei lor în termen de 10 zile de la primirea notificării în conformitate cu articolul 34 alineatul (1) sau cu articolul 34 alineatul (3) prima teză. Contestația include toate informațiile justificative și obiecțiile motivate, cu excepția obiecțiilor care nu sunt admise în conformitate cu articolul 28 alineatul (2).”;

                                    (b)

                                    alineatul (3) se înlocuiește cu următorul text:

                                       „(3)   Contestația are efect suspensiv în ceea ce privește atribuirea contractului.”;

                                    (c)

                                    se adaugă următorul alineat (4):

                                       „(4)   În cazul în care contestația este respinsă, se aplică o perioadă de așteptare suplimentară de 10 zile anterioară semnării contractului de către BCE în cazul în care comunicarea este trimisă prin fax sau prin mijloace electronice, sau cu cel puțin 15 zile înainte de semnarea contractului, în cazul în care sunt utilizate alte mijloace de comunicare. OEA îl informează pe reclamant cu privire la durata perioadei de așteptare.”.

            Articolul 2
            Intrare în vigoare

               (1)   Prezenta decizie intră în vigoare la 1 mai 2020.

               (2)   Procedurile de atribuire inițiate înainte de intrarea în vigoare a prezentei decizii se finalizează în conformitate cu dispozițiile Deciziei (UE) 2016/245 (BCE/2016/2) în vigoare la data la care a început procedura de atribuire. În sensul prezentei dispoziții, o procedură de atribuire este considerată inițiată la data trimiterii anunțului de participare către Jurnalul Oficial sau, în cazurile în care un astfel de anunț nu este necesar, la data la care BCE a invitat unul sau mai mulți furnizori să depună o ofertă sau o propunere.

            Adoptată la Frankfurt pe Main, 18 februarie 2020.

                  Președintele BCE

               Christine LAGARDE

            (1)  JO L 80, 18.3.2004, p. 33.

            (2)  Decizia (UE) 2016/245 a Băncii Centrale Europene din 9 februarie 2016 de stabilire a normelor privind achizițiile (BCE/2016/2) (JO L 45, 20.2.2016, p. 15).

            (3)  JO C 204, 20.6.2015, p. 3.

            (4)  Directiva 2014/24/UE a Parlamentului European și a Consiliului din 26 februarie 2014 privind achizițiile publice și de abrogare a Directivei 2004/18/CE (JO L 94, 28.3.2014, p. 65).

            (5)  Regulamentul delegat (UE) 2017/2365 al Comisiei din 18 decembrie 2017 de modificare a Directivei 2014/24/CE a Parlamentului European și a Consiliului în ceea ce privește pragurile de aplicare pentru procedurile de atribuire a contractelor de achiziții publice (JO L 337, 19.12.2017, p. 19).

            (6)  Regulamentul delegat (UE) 2019/1828 al Comisiei din 30 octombrie 2019 de modificare a Directivei 2014/24/UE a Parlamentului European și a Consiliului în ceea ce privește pragurile de aplicare pentru contractele de achiziții publice de lucrări, de bunuri și de servicii și pentru concursurile de proiecte (JO L 279, 31.10.2019, p. 25).

            (7)  Directiva 2014/23/UE a Parlamentului European și a Consiliului din 26 februarie 2014 privind atribuirea contractelor de concesiune (JO L 94, 28.3.2014, p. 1).


title: Decizia (UE) 2020/372 a Consiliului din 27 februarie 2020 privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale în ceea ce privește adoptarea unor amendamente la anexele 1, 3, 4, 6, 10, 11, 13, 14, 15, 16 și 18 la Convenția privind aviația civilă internațională

text:
                  6.3.2020

                  RO

                  Jurnalul Oficial al Uniunii Europene

                  L 71/8

         DECIZIA (UE) 2020/372 A CONSILIULUI
         din 27 februarie 2020
         privind poziția care urmează să fie adoptată în numele Uniunii Europene în cadrul Consiliului Organizației Aviației Civile Internaționale în ceea ce privește adoptarea unor amendamente la anexele 1, 3, 4, 6, 10, 11, 13, 14, 15, 16 și 18 la Convenția privind aviația civilă internațională
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția privind aviația civilă internațională (denumită în continuare „Convenția de la Chicago”), care reglementează transportul aerian internațional, a intrat în vigoare la 4 aprilie 1947. Prin această convenție a fost înființată Organizația Aviației Civile Internaționale (OACI).

                     (2)

                     Statele membre ale Uniunii sunt părți contractante la Convenția de la Chicago și membre ale OACI, iar Uniunea are statut de observator în anumite organisme ale OACI.

                     (3)

                     În temeiul articolului 54 din Convenția de la Chicago, Consiliul OACI urmează să adopte standarde internaționale și practici recomandate.

                     (4)

                     La cea de a 219-a sesiune, care începe la 2 martie 2020, Consiliul OACI urmează să adopte o serie de amendamente la anexele 1, 3, 4, 6, 10, 11, 13, 14, 15, 16 și 18 la Convenția de la Chicago (denumite în continuare „amendamentele”), în domeniul siguranței, al mediului și al navigației aeriene.

                     (5)

                     Odată adoptate, amendamentele vor fi obligatorii pentru toate statele membre ale OACI, inclusiv pentru toate statele membre ale Uniunii, în conformitate cu Convenția de la Chicago și în limitele stabilite de aceasta, și pot influența în mod decisiv conținutul dreptului Uniunii.

                     (6)

                     Prin urmare, este oportun să se stabilească poziția care urmează să fie adoptată în numele Uniunii în Consiliul OACI cu privire la amendamente.

                     (7)

                     Domeniul de aplicare al deciziei ar trebui să se limiteze la conținutul amendamentelor, în măsura în care conținutul acestora intră sub incidența unui domeniu deja reglementat extensiv de normele comune ale Uniunii. Prezenta decizie nu trebuie să aducă atingere competențelor partajate ale Uniunii și ale statelor membre în domeniul aviației.

                     (8)

                     Poziția Uniunii în cadrul Consiliului OACI ar trebui să fie în sprijinul politicilor exprimate în amendamente întrucât acestea contribuie la îmbunătățirea standardelor de mediu și de siguranță a aviației.

                     (9)

                     Poziția Uniunii ar trebui să fie exprimată de statele membre ale Uniunii care sunt membre ale Consiliului OACI, acționând împreună,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul Consiliului Organizației Aviației Civile Internaționale (OACI) la cea de-a 219-a sesiune a acestuia în ceea ce privește adoptarea unor amendamente la anexele 1, 3, 4, 6, 10, 11, 13, 14, 15, 16 și 18 la Convenția privind aviația civilă internațională (1) este exprimată de statele membre ale Uniunii care sunt membre ale OACI, acționând împreună.

            Articolul 2
            Prezenta decizie intră în vigoare la data adoptării.

            Adoptată la Bruxelles, 27 februarie 2020.

                  Pentru Consiliu

                  Președintele

               D. HORVAT

            (1)  A se vedea documentul ST 6180/20 pe http://register.consilium.europa.eu


title: Decizia (PESC) 2020/373 a Consiliului din 5 martie 2020 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina

text:
                  6.3.2020

                  RO

                  Jurnalul Oficial al Uniunii Europene

                  L 71/10

         DECIZIA (PESC) 2020/373 A CONSILIULUI
         din 5 martie 2020
         de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 5 martie 2014, Consiliul a adoptat Decizia 2014/119/PESC (1).

                     (2)

                     Pe baza unei reexaminări a Deciziei 2014/119/PESC, aplicarea de măsuri restrictive unor anumite persoane, entități și organisme ar trebui prelungită până la 6 martie 2021, rubricile referitoare la două persoane ar trebui eliminate, iar informațiile din anexă privind dreptul la apărare și dreptul la protecție jurisdicțională efectivă ar trebui actualizate.

                     (3)

                     Prin urmare, Decizia 2014/119/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2014/119/PESC se modifică după cum urmează:

                        1.

                        La articolul 5, al doilea paragraf se înlocuiește cu următorul text:
                        „Prezenta decizie se aplică până la 6 martie 2021.”

                        2.

                        Anexa se modifică în conformitate cu anexa la prezenta decizie.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 5 martie 2020.

                  Pentru Consiliu

                  Președintele

               T. ĆORIĆ

            (1)  Decizia 2014/119/PESC a Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina (JO L 66, 6.3.2014, p. 26).

            ANEXĂ
            Anexa la Decizia 2014/119/PESC se modifică după cum urmează:

                        1.

                        În secțiunea „A. Lista persoanelor, entităților și organismelor menționate la articolul 1”, rubricile aferente următoarelor persoane se elimină:

                                    11.

                                    Mykola Yanovych Azarov;

                                    18.

                                    Edward Stavytskyi.

                        2.

                        Secțiunea „B. Dreptul la apărare și dreptul la protecție jurisdicțională efectivă” se înlocuiește cu următorul text:

                                    „B.

                                    Dreptul la apărare și dreptul la protecție jurisdicțională efectivă
                                    Dreptul la apărare și dreptul la protecție jurisdicțională efectivă în temeiul Codului de procedură penală din Ucraina
                                    Articolul 42 din Codul de procedură penală din Ucraina (denumit în continuare «Codul de procedură penală») prevede că orice persoană suspectată sau acuzată în cadrul procedurilor penale beneficiază de dreptul la apărare și de dreptul la protecție jurisdicțională efectivă. Acestea includ: dreptul persoanei de a fi informată cu privire la infracțiunea de care este suspectată sau acuzată; dreptul de a fi informată explicit și prompt cu privire la drepturile sale în temeiul Codului de procedură penală; dreptul de a avea acces la un avocat încă de la prima solicitare în acest sens; dreptul de a prezenta cereri de acțiuni procedurale; și dreptul de a contesta deciziile, acțiunile și omisiunile organelor de cercetare penală, ale procurorului și ale judecătorului de instrucție. Articolul 306 din Codul de procedură penală prevede că plângerile împotriva deciziilor, acțiunilor sau omisiunilor organelor de cercetare penală sau ale procurorului trebuie să fie examinate de un judecător de instrucție al unei instanțe locale în prezența persoanei care a formulat plângerea sau a avocatului său sau a reprezentantului său legal. Articolul 308 din Codul de procedură penală prevede că plângerile referitoare la nerespectarea de către organele de cercetare penală sau de către procuror a unui termen rezonabil în cursul urmăririi penale pot fi depuse la un procuror superior ierarhic și trebuie analizate în termen de trei zile de la depunerea acestora. În plus, articolul 309 din Codul de procedură penală precizează deciziile judecătorilor de instrucție care pot face obiectul unor căi de atac, precum și faptul că alte decizii pot face obiectul controlului judiciar în cursul procedurii preliminare în instanță. Totodată, o serie de acțiuni procedurale de investigare sunt posibile numai sub rezerva unei hotărâri pronunțate de judecătorul de instrucție sau de o instanță (de exemplu, confiscarea bunurilor în temeiul articolelor 167-175 sau măsurile de privare de libertate în temeiul articolelor 176-178 din Codul de procedură penală).
                                    Aplicarea dreptului la apărare și a dreptului la protecție jurisdicțională efectivă în cazul fiecăreia dintre persoanele incluse pe listă

                                                1.

                                                Viktor Fedorovych Yanukovych
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Yanukovych au fost respectate în cadrul procedurii penale pe care s-a bazat Consiliul. Acest lucru este demonstrat, în special, de scrisorile din 26 septembrie 2014 și 8 octombrie 2014 de notificare în scris a învinuirii, de faptul că la 27 iulie 2015 s-a încuviințat o urmărire penală specială în lipsă, de o serie de decizii ale instanței referitoare la confiscări de bunuri și de faptul că decizia din 27 septembrie 2017 de suspendare a procedurii penale era supusă căilor de atac. De asemenea, în dosarul Consiliului există dovada că o cerere recentă a apărării a fost încuviințată la 30 septembrie 2019.

                                                2.

                                                Vitalli Yuriyovych Zakharchenko
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Zakharcenko au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 21 mai 2018 și din 23 noiembrie 2018 de a încuviința privarea de libertate a dlui Zakharchenko cu scopul aducerii sale în fața instanței pentru a participa la audierea referitoare la cererea de arestare preventivă. În plus, decizia din 19 februarie 2019 de suspendare a urmăririi penale era supusă căilor de atac.

                                                3.

                                                Viktor Pavlovych Pshonka
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Pshonka au fost respectate în cadrul procedurii penale pe care s-a bazat Consiliul. Acest lucru este demonstrat în special de faptul că la 22 decembrie 2014 s-a notificat în scris învinuirea, de faptul că decizia din 16 iunie 2017 de suspendare a procedurii penale era supusă căilor de atac și de deciziile judecătorului de instrucție din 12 martie 2018, din 13 august 2018 și din 5 septembrie 2019 de a încuviința privarea de libertate a dlui Pshonka cu scopul aducerii sale în fața instanței pentru a participa la audierea referitoare la cererea de arestare preventivă.

                                                6.

                                                Viktor Ivanovych Ratushniak
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Ratushniak au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 21 mai 2018 și din 23 noiembrie 2018 de a încuviința privarea de libertate a dlui Ratushniak cu scopul aducerii sale în fața instanței pentru a participa la audierea referitoare la cererea de arestare preventivă. În plus, decizia din 19 februarie 2019 de suspendare a urmăririi penale era supusă căilor de atac.

                                                7.

                                                Oleksandr Viktorovych Yanukovych
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Yanukovych au fost respectate în cadrul procedurii penale pe care s-a bazat Consiliul. Acest lucru este demonstrat în special de o serie de decizii ale instanței referitoare la confiscări de bunuri și de decizia judecătorului de instrucție din 27 iunie 2018 de anulare a rezoluției parchetului prin care s-a respins cererea apărării de închidere a investigației.

                                                9.

                                                Artem Viktorovych Pshonka
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Pshonka au fost respectate în cadrul procedurii penale pe care s-a bazat Consiliul. Acest lucru este demonstrat în special de faptul că la 29 decembrie 2014 s-a notificat în scris învinuirea, de faptul că decizia din 16 iunie 2017 de suspendare a procedurii penale era supusă căilor de atac și de deciziile judecătorului de instrucție din 12 martie 2018, din 13 august 2018 și din 5 septembrie 2019 de a încuviința privarea de libertate a dlui Pshonka în scopul aducerii sale în fața instanței pentru a participa la audierea referitoare la cererea de arestare preventivă.

                                                12.

                                                Serhiy Vitalyovych Kurchenko
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Kurchenko au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 7 martie 2018 de a încuviința o cercetare specială în lipsă. În plus, apărarea a fost notificată cu privire la finalizarea urmăririi penale la 28 martie 2019 și a primit acces la materialul de urmărire penală pentru familiarizare.

                                                13.

                                                Dmytro Volodymyrovych Tabachnyk
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Tabachnyk au fost respectate în cadrul procedurii penale pe care s-a bazat Consiliul. Acest lucru este demonstrat în special de decizia judecătorului de instrucție din 8 mai 2018 de a încuviința privarea de libertate a dlui Tabachnyk cu scopul aducerii sale în fața instanței pentru a participa la audierea referitoare la cererea de arestare preventivă.

                                                15.

                                                Serhiy Hennadiyovych Arbuzov
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Arbuzov au fost respectate în cadrul procedurii penale pe care s-a bazat Consiliul. Acest lucru este demonstrat în special de o scrisoare din 24 aprilie 2017 de notificare în scris a învinuirii, de deciziile judecătorului de instrucție din 19 decembrie 2018, din 18 martie 2019 și din 29 iulie 2019 de încuviințare a cererii apărării formulate împotriva inacțiunii Parchetului General, de decizia judecătorului de instrucție din 10 august 2017 de a încuviința o cercetare specială în lipsă și de deciziile judecătorului de instrucție din 4 noiembrie 2019 și din 5 noiembrie 2019 prin care s-a respins cererea apărării de a stabili un termen pentru terminarea fazei de urmărire penală.

                                                17.

                                                Oleksandr Viktorovych Klymenko
                                                Procedurile penale referitoare la deturnarea de fonduri sau active publice sunt încă în curs de desfășurare.
                                                Informațiile din dosarul Consiliului arată că dreptul la apărare și dreptul la protecție jurisdicțională efectivă ale dlui Klymenko au fost respectate în cadrul procedurii penale pe care s-a bazat Consiliul. Acest lucru este demonstrat în special de deciziile judecătorului de instrucție din 1 martie 2017 și din 5 octombrie 2018 de a încuviința o cercetare specială în lipsă, de deciziile judecătorului de instrucție din 8 februarie 2017 și din 19 august 2019 de încuviințare a unei măsuri preventive sub forma arestului preventiv, precum și de procesul în desfășurare de familiarizare a apărării cu materialul de urmărire penală.”


title: Comisia administrativă pentru coordonarea sistemelor de securitate socială Decizia nr. E7 din 27 iunie 2019 privind modalitățile practice de cooperare și de schimb de date până la implementarea completă în statele membre a schimbului electronic de informații privind securitatea socială (EESSI) (Text cu relevanță pentru SEE și pentru Acordul CE/Elveția) 2020/C 73/04

text:
               6.3.2020

               RO

               Jurnalul Oficial al Uniunii Europene

               C 73/5

      COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ
      DECIZIA nr. E7
      din 27 iunie 2019
      privind modalitățile practice de cooperare și de schimb de date până la implementarea completă în statele membre a schimbului electronic de informații privind securitatea socială (EESSI)
      (Text cu relevanță pentru SEE și pentru Acordul CE/Elveția)
      (2020/C 73/04)
      COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
      având în vedere articolul 72 litera (a) din Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă are responsabilitatea de a trata toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (2),
      având în vedere articolul 72 litera (d) din Regulamentul (CE) nr. 883/2004, conform căruia Comisia administrativă încurajează utilizarea cât mai extinsă de noi tehnologii,
      având în vedere articolul 76 alineatele (3) și (4) din Regulamentul (CE) nr. 883/2004, în temeiul căruia instituțiile au datoria de a coopera și de a comunica între ele în scopul aplicării regulamentelor,
      având în vedere articolul 4 din Regulamentul (CE) nr. 987/2009, conform căruia transmiterea datelor între instituții sau organismele de legătură se efectuează pe cale electronică, iar Comisia administrativă stabilește modalitățile detaliate de efectuare a schimbului de documente și de documente electronice structurate,
      întrucât:

                  (1)

                  Decizia E4 din 13 martie 2014 a prelungit perioadele de tranziție menționate la articolul 95 alineatul (1) din Regulamentul (CE) nr. 987/2009 pentru schimbul complet de date prin mijloace electronice între statele membre, cu doi ani de la data la care sistemul central EESSI este dezvoltat, testat și livrat pentru producție, astfel încât statele membre să înceapă integrarea în sistemul central.

                  (2)

                  Decizia E5 din 16 martie 2017 a stabilit modalitățile practice aferente perioadei de tranziție pentru schimbul de date pe cale electronică menționat la articolul 4 din Regulamentul (CE) nr. 987/2009.

                  (3)

                  În cadrul celei de a 351-a reuniuni din 27-28 iunie 2017, Comisia administrativă a convenit că sistemul central EESSI este adecvat scopului pentru a demara schimburile EESSI, iar perioada de doi ani stabilită în Decizia E4 a început la data de 3 iulie 2017.

                  (4)

                  În cadrul celei de a 358-a reuniuni din 27-28 martie 2019, Comisia administrativă a fost de acord că, în conformitate cu articolul 95 din Regulamentul (CE) nr. 987/2009, precum și cu Decizia E4 din 13 martie 2014, perioada de tranziție EESSI se încheie la data de 2 iulie 2019.

                  (5)

                  Având în vedere necesitatea asigurării și păstrării drepturilor cetățenilor în conformitate cu normele de coordonare a securității sociale.

                  (6)

                  Având în vedere complexitatea și stadiul proiectului EESSI la momentul adoptării prezentei decizii, necesitatea de a asigura intrarea ordonată și eficace în producție a acestui proiect și angajamentul comun al Comisiei Europene și al statelor membre de a continua să îmbunătățească stabilitatea și securitatea proiectului EESSI.

                  (7)

                  Având în vedere activitățile intense pe care statele membre trebuie să le întreprindă pe plan național și întârzierile care au intervenit în cadrul proiectului EESSI, precum și faptul că nu toate instituțiile vor fi pe deplin pregătite să schimbe toate mesajele în EESSI la data de 3 iulie 2019, este necesar să se stabilească, pe baza principiului bunei cooperări între instituții, modalități practice temporare cu privire la schimbul de date până când EESSI este implementat integral în toate statele membre și în sistemul central EESSI.

                  (8)

                  Având în vedere că este necesar să se prevadă o soluție de rezervă în cazul unei defecțiuni a sistemului central EESSI.

                  (9)

                  Având în vedere că este necesar ca prezenta decizie să se aplice începând de la data de 3 iulie 2019, pentru a-și atinge scopurile de a asigura securitatea juridică pentru instituții și de a proteja drepturile persoanelor care sunt vizate de regulamente,

            DECIDE:

                  1.

                  De la data de 3 iulie 2019, transmiterea datelor între instituții se realizează prin mijloace electronice prin intermediul sistemului EESSI și pe baza schimbului de documente electronice structurate (SED) în cadrul proceselor operaționale standardizate (BUC) relevante. Acest lucru nu aduce atingere niciunui schimb care ar putea fi necesar să aibă loc pe suport de hârtie, astfel cum se prevede în regulamentele privind coordonarea securității sociale, precum documentele justificative.

                  2.

                  Fără a aduce atingere punctului 1, pentru a permite continuitatea activității și a proteja drepturile persoanelor care sunt vizate de regulamente, statele membre care nu sunt pregătite să facă schimb electronic pentru un BUC pot continua să facă schimb de date în ceea ce privește respectivul BUC, atunci când este necesar, prin orice document, chiar dacă acesta se bazează pe un format, pe un conținut sau pe o structură perimat(ă), până când numărul de state membre care sunt „pregătite pentru schimbul de date prin sistemul EESSI” pentru respectivul BUC atinge un prag de 80 %.

                  3.

                  Dacă se utilizează un alt format decât SED, care nu conține toate informațiile obligatorii conținute în SED, statul membru care solicită aceste informații le solicită de la statul membru care a emis documentul în format perimat. În cazul existenței unor îndoieli cu privire la drepturile cetățeanului vizat, instituția destinatară contactează instituția emitentă, în spiritul bunei cooperări.

                  4.

                  În cel târziu șase luni de la atingerea pragului prevăzut la punctul 2, statele membre vor utiliza numai EESSI în schimburile lor cu alte state membre și nu vor mai putea realiza schimburi în afara sistemului EESSI. Statele membre care nu sunt „pregătite pentru schimbul de date prin sistemul EESSI” pentru unele BUC-uri vor lua măsurile necesare la nivel național pentru a putea trimite și primi către și de la alte state membre toate datele pentru BUC-urile respective prin intermediul sistemului EESSI.

                  5.

                  Fără a aduce atingere punctului 1, două sau mai multe state membre pot conveni că schimbul necesar de informații pentru gestionarea unor volume mari de mesaje cum ar fi cererile legate de rambursarea pentru asistență medicală, accidente de muncă și boli profesionale sau a indemnizațiilor de șomaj poate continua în orice alt format decât EESSI (de exemplu, proiecte Build) până când statele membre care iau parte la schimbul bilateral vor fi pregătite pentru EESSI.

                  6.

                  Statele membre care nu sunt pregătite să îndeplinească integral obligațiile de la punctul 1 vor prezenta Comisiei administrative, până în octombrie 2019, angajamentele privind planurile de implementare națională și principalele etape intermediare care urmează a fi realizate pentru „schimbul de date prin sistemul EESSI” pentru toate BUC-urile, fără nicio întârziere suplimentară; ulterior, statele membre vor continua să prezinte trimestrial Comisiei administrative un raport privind stadiul implementării, până când sunt „pregătite pentru schimbul de date prin sistemul EESSI” pentru toate BUC-urile.

                  7.

                  A fi „pregătit pentru schimbul de date prin sistemul EESSI” pentru un anumit BUC înseamnă că statul membru respectiv poate atât să transmită, cât și să primească toate mesajele din acel BUC sau, după caz, dintr-un subdomeniu al acelui BUC, către și de la alte state membre. În cazul unui BUC care nu face obiectul legislației unui stat membru, a fi „pregătit pentru schimbul de date prin sistemul EESSI” poate însemna doar primirea mesajelor din acel BUC.

                  8.

                  Odată ce două state membre sunt „pregătite pentru schimbul de date prin sistemul EESSI” pentru un anumit BUC, schimbul de informații dintre acestea se face în cadrul EESSI pentru toate schimburile aferente acelui BUC. Acest lucru nu aduce atingere situațiilor excepționale și justificate în mod obiectiv, precum asigurarea continuității activității în cazul unei defecțiuni tehnice a sistemului, și nici unor acorduri bilaterale care ar putea, de exemplu, să privească testarea în comun, proiectele-pilot, formarea sau aspecte similare.

                  9.

                  În cazul unui BUC multilateral, adică un BUC în care participă la schimb mai mult de două state membre, schimburile în cadrul EESSI încep doar după ce s-a stabilit că statele membre care participă la schimb au declarat că sunt „pregătite pentru schimbul de date prin sistemul EESSI” pentru respectivul BUC. Acest lucru nu aduce atingere obligațiilor statelor membre prevăzute la punctul 4. Principiile prezentate la punctul 7 se aplică, de asemenea, în cazurile în care la un BUC participă mai mult de două state membre.

                  10.

                  Statele membre informează Comisia administrativă cu cel puțin 30 de zile înainte de a fi „pregătite pentru schimbul de date prin sistemul EESSI” pentru un anumit BUC.

                  11.

                  Informațiile referitoare la care BUC și în care stat membru este „pregătit pentru schimbul de date prin sistemul EESSI” sunt puse periodic (cel puțin lunar) la dispoziția instituțiilor naționale și se reflectă în repertoriul instituțiilor EESSI.

                  12.

                  Comisia administrativă va monitoriza în cadrul reuniunilor sale trimestriale progresul statelor membre, până când toate statele membre sunt „pregătite pentru schimbul de date prin sistemul EESSI” pentru toate BUC-urile. O analiză privind stadiul și acțiunile care trebuie întreprinse în acest cadru va fi realizată cel puțin o dată la șase luni, iar concluziile ar trebui făcute publice.

                  13.

                  Schimburile de informații care au început în afara EESSI înainte de data stabilită la punctul 1 sau în conformitate cu punctul 2 din prezenta decizie pot fi finalizate în afara EESSI. Aranjamente alternative pot fi realizate la nivel bilateral între statele membre sau pot fi convenite de Comisia administrativă, dacă este necesar.

                  14.

                  În termen de șase luni de la publicare, Comisia administrativă evaluează funcționarea prezentei decizii și ia în considerare posibila necesitate a introducerii unor modificări.

                  15.

                  Prezenta decizie se publică în Jurnalul Oficial al Uniunii Europene. Prezenta decizie se aplică de la data de 3 iulie 2019.

               Președintele Comisiei administrative

            Adriana STOINEA

         (1)  JO L 166, 30.4.2004, p. 1.

         (2)  JO L 284, 30.10.2009, p. 1.


Decizia Comisiei din 25/02/2020 de declarare a unei concentrări compatibilă cu piaţa comună (Cazul COMP/M.9642 - ACERINOX / VDM) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 03/03/2020 de declarare a unei concentrări compatibilă cu piaţa comună (Cazul COMP/M.9647 - GHT MOBILITY / STADTWERKE DÜSSELDORF / CLEVERSHUTTLE DÜSSELDORF) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/02/2020 de declarare a unei concentrări compatibilă cu piaţa comună (Cazul COMP/M.9725 - ARDIAN / GROUPE CERELIA) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 05/03/2020 de declarare a unei concentrări compatibilă cu piaţa comună (Cazul COMP/M.9665 - GENERALI REAL ESTATE / APLEONA REAL ESTATE / PROPERTY MANAGEMENT JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 28/02/2020 de declarare a unei concentrări compatibilă cu piaţa comună (Cazul COMP/M.9681 - INFLEXION / ICG / MARSTON) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


               9.3.2020

               RO

               Jurnalul Oficial al Uniunii Europene

               C 76/242

      P8_TA(2018)0234
      Numirea unui membru în juriul de selecție pentru Parchetul European
      Decizia Parlamentului European din 31 mai 2018 privind numirea lui Antonio Mura ca membru al juriului menționat la articolul 14 alineatul (3) din Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (2018/2071(INS))
      (2020/C 76/38)

         Parlamentul European,

                  —

                  având în vedere articolul 14 alineatul (3) din Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1),

                  —

                  având în vedere propunerea Comisiei pentru libertăți civile, justiție și afaceri interne (B8-0237/2018),

                  —

                  având în vedere Regulamentul său de procedură,

                  A.

                  întrucât Antonio Mura îndeplinește condițiile prevăzute la articolul 14 alineatul (3) din Regulamentul (UE) 2017/1939,

                  1.

                  propune ca Antonio Mura să fie numit membru al juriului;

                  2.

                  încredințează Președintelui sarcina de a transmite prezenta decizie Consiliului și Comisiei.

         (1)  JO L 283, 31.10.2017, p. 1.


title: Decizia (UE) 2020/392 a Consiliului din 5 martie 2020 privind încheierea Acordului de parteneriat în domeniul pescuitului durabil între Uniunea Europeană și Republica Gambia și a Protocolului privind punerea în aplicare a respectivului acord de parteneriat

text:
                  11.3.2020

                  RO

                  Jurnalul Oficial al Uniunii Europene

                  L 75/1

         DECIZIA (UE) 2020/392 A CONSILIULUI
         din 5 martie 2020
         privind încheierea Acordului de parteneriat în domeniul pescuitului durabil între Uniunea Europeană și Republica Gambia și a Protocolului privind punerea în aplicare a respectivului acord de parteneriat
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a) punctul (v) și cu articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         având în vedere recomandarea Comisiei și decizia Consiliului de autorizare a începerii negocierilor,
         întrucât:

                     (1)

                     În conformitate cu Decizia (UE) 2019/1332 a Consiliului (2), la 31 iulie 2019, au fost semnate, sub rezerva încheierii lor la o dată ulterioară, Acordul de parteneriat în domeniul pescuitului durabil între Uniunea Europeană și Republica Gambia (denumit în continuare „acordul de parteneriat”), precum și Protocolul privind punerea în aplicare a acordului de parteneriat (denumit în continuare „protocolul”).

                     (2)

                     Acordul de parteneriat abrogă acordul dintre Comunitatea Economică Europeană și Guvernul Republicii Gambia și privind pescuitul în largul coastelor Gambiei (3), care a intrat în vigoare la 2 iunie 1987.

                     (3)

                     Acordul de parteneriat și protocolul se aplică cu titlu provizoriu de la data semnării lor.

                     (4)

                     Acordul de parteneriat și protocolul ar trebui să fie aprobate.

                     (5)

                     Conform articolului 9 din acordul de parteneriat se constituie comitetul mixt însărcinat cu supravegherea punerii sale în aplicare. În temeiul articolului menționat și al articolelor 5, 6 și 8 din protocol, comitetul mixt este competent să adopte modificări ale protocolului. Pentru a facilita aprobarea unor astfel de modificări, Comisia ar trebui să fie autorizată să le aprobe în numele Uniunii, sub rezerva îndeplinirii unor condiții materiale și procedurale specifice, conform unei proceduri simplificate.

                     (6)

                     Poziția Uniunii în ceea ce privește modificările la protocol ar trebui să fie stabilită de către Comitetul Reprezentanților Permanenți ai Guvernelor statelor membre (Coreper). Modificările propuse vor fi acceptate cu excepția cazului în care o minoritate de blocare din rândul statelor membre, în conformitate cu articolul 16 alineatul (4) din Tratatul privind Uniunea Europeană (TUE), se opune acestora în cadrul Coreper.

                     (7)

                     Poziția care urmează să fie adoptată de Uniune în cadrul comitetului mixt în ceea ce privește alte aspecte ar trebui să fie stabilită în conformitate cu tratatele și cu practicile curente,

               ADOPTĂ PREZENTA DECIZIE:

            Articolul 1
            Acordul de parteneriat în domeniul pescuitului durabil dintre Uniunea Europeană și Republica Gambia și Protocolul privind punerea în aplicare a Acordului de parteneriat în domeniul pescuitului durabil dintre Uniunea Europeană și Republica Gambia se aprobă în numele Uniunii (4).

            Articolul 2
            În conformitate cu procedura prevăzută în anexa la prezenta decizie, Comisia este împuternicită să aprobe, în numele Uniunii, modificările la protocol, care urmează să fie adoptate de comitetul mixt constituit în temeiul articolului 9 din acordul de parteneriat.

            Articolul 3
            Președintele Consiliului efectuează, în numele Uniunii, notificarea prevăzută la articolul 18 din acordul de parteneriat și, respectiv, la articolul 16 din protocol.

            Articolul 4
            Prezenta decizie intră în vigoare la data adoptării.

            Adoptată la Bruxelles, 5 martie 2020.

                  Pentru Consiliu

                  Președintele

               T. ĆORIĆ

            (1)  Aprobarea din 18 decembrie 2019 (nepublicată încă în Jurnalul Oficial).

            (2)  Decizia (UE) 2019/1332 a Consiliului din 25 iunie 2019 privind semnarea în numele Uniunii și aplicarea cu titlu provizoriu a Acordului de parteneriat în domeniul pescuitului durabil între Uniunea Europeană și Republica Gambia, precum și a Protocolului privind punerea în aplicare a respectivului acord de parteneriat (JO L 208, 8.8.2019, p. 1).

            (3)  JO L 146, 6.6.1987, p. 3.

            (4)  Textul acordului de parteneriat și cel al protocolului au fost publicate în JO L 208, 8.8.2019, p. 3, împreună cu decizia privind semnarea lor.

            ANEXĂ
            Procedura de aprobare a modificărilor la protocol care urmează să fie adoptate de comitetul mixt
            În cazul în care comitetul mixt trebuie să adopte modificări la protocol în conformitate cu articolele 5, 6 și 8 din protocol, Comisia este autorizată să aprobe, în numele Uniunii, modificările propuse, în următoarele condiții:

                        1.

                        Comisia se asigură că aprobarea acordată în numele Uniunii:

                                    (a)

                                    corespunde obiectivelor politicii comune în domeniul pescuitului;

                                    (b)

                                    este compatibilă cu normele pertinente adoptate de către organizațiile regionale de gestionare a pescuitului și ține seama de gestionarea în comun de către statele de coastă;

                                    (c)

                                    ține seama de cele mai recente informații statistice și biologice și de alte informații relevante transmise Comisiei.

                        2.

                        Înainte de a aproba, în numele Uniunii, modificările propuse, Comisia le transmite Consiliului cu suficient timp înainte.

                        3.

                        Coreper va evalua conformitatea modificărilor propuse cu criteriile prevăzute la punctul 1 al prezentei anexe.

                        4.

                        Cu excepția cazului în care un număr de state membre echivalent cu o minoritate de blocare în cadrul Consiliului, în conformitate cu articolul 16 alineatul (4) din TUE, se opun modificărilor propuse, Comisia le aprobă în numele Uniunii. În cazul în care există o astfel de minoritate de blocare, Comisia respinge, în numele Uniunii, modificările propuse.

                        5.

                        Dacă în cursul unor reuniuni ulterioare cu Gambia, inclusiv în cursul unor reuniuni la fața locului, este imposibil să se ajungă la un acord, chestiunea este supusă din nou atenției Consiliului, în conformitate cu procedura prevăzută la punctele 2-4, pentru ca poziția Uniunii să țină seama de noile elemente.

                        6.

                        Comisia este invitată să ia, în timp util, orice măsuri necesare ca urmare a deciziei comitetului mixt, inclusiv, după caz, publicarea deciziei relevante în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.

                        7.

                        În cazul altor chestiuni, care nu privesc modificări ale protocolului în conformitate cu articolele 5, 6 și 8, poziția care urmează să fie adoptată de Uniune în cadrul comitetului mixt se stabilește în conformitate cu tratatele și cu practicile curente.